**Bonyhád Város Önkormányzata**

**16/2016. (X.28.) önkormányzati rendelete   
az anyakönyvi események engedélyezéséről, díjtételeiről és az anyakönyvvezetőt megillető díjakról**

Bonyhád Város Önkormányzati Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13.§ 8. pontjában meghatározott feladatkörében eljárva, az anyakönyvi eljárásról szóló 2010. évi I. törvény 96.§ -ban kapott felhatalmazás alapján - a Szervezeti és Működési Szabályzatról szóló 5/2015. (III.27.) önkormányzati rendelet 1. melléklet II. (1) pontjában meghatározott feladatkörében eljáró Humán Bizottság, valamint az 1. melléklet I. (6) pontjában eljáró Pénzügyi Ellenőrző és Gazdasági Bizottság véleményének kikérésével - a következőket rendeli el:

1. **Általános rendelkezések**

1.§ (1) A rendelet hatálya Bonyhád Város Önkormányzata illetékességi területén történő házasságkötés, valamint bejegyzett élettársi kapcsolatok létesítésének eljárásai kapcsán, az e rendeletben megjelölt szolgáltatásokat igénybe vevőkre, valamint Bonyhádi Közös Önkormányzati Hivatalban, (továbbiakban: hivatal) anyakönyvvezetői feladatokat ellátó köztisztviselőkre terjed ki.

2.§ (1) A Bonyhádi Közös Önkormányzati Hivatal a házasságkötések, valamint bejegyzett élettársi kapcsolatok létesítésének (továbbiakban: anyakönyvi események ) megtartásához – a megrendelésnek megfelelően – térítésmentesen, illetve térítési díj ellenében szolgáltatást biztosít.

(2) A hivatal térítésmentesen biztosítja a hivatali helyiségben, hivatali munkaidőben történő anyakönyvi esemény megtartását.

(3) A hivatal térítés ellenében biztosítja a hivatali munkaidőn túl, illetve a hivatali helyiségben és hivatali helyiségen kívül történő anyakönyvi esemény megtartását.

1. **A hivatali munkaidőn túl, illetve a hivatali helyiségen kívül történő anyakönyvi esemény engedélyezése**

3.§ (1) Az anyakönyvvezetői feladatokat ellátó köztisztviselő a házasulók, bejegyzett élettársi kapcsolatot létesítők kívánságának figyelembe vételével, a hivatali helyiség házasságkötő terme foglaltságára tekintettel tűzi ki az anyakönyvi esemény időpontját.

(2) A hivatali munkaidőn túl és a hivatali helyiségen kívül történő anyakönyvi esemény engedélyezésére irányuló kérelmet az anyakönyvi esemény bejelentésével egyidejűleg, írásban kell benyújtani.

(3) A hivatali helyiségen kívüli anyakönyvi esemény engedélyezése előtt, az anyakönyvvezetői feladatokat ellátó köztisztviselő köteles megtekinteni a helyszínt.

(4) A hivatali helyiségen kívüli helyszínen anyakönyvi esemény csak akkor engedélyezhető, ha az anyakönyvi esemény létesítésének a törvényben és az e rendeletben előírt feltételei fennállnak és az eseményhez méltó körülmények biztosítottak.

(5) A jegyző határozatban dönt a hivatali munkaidőn túli, valamint a hivatali helyiségen kívüli anyakönyvi esemény engedélyezéséről.

(6) A jegyző a határozatát visszavonja, ha a hivatali helyiségen kívüli anyakönyvi esemény a törvényben és az e rendeletben meghatározott feltételei már nem állnak fenn.

1. **A hivatali munkaidőn túl, illetve a hivatali helyiségben és helyiségen kívül történő anyakönyvi események díja**

4.§ [[1]](#footnote-1)*(1) Amennyiben az anyakönyvi esemény hivatali munkaidőn túl és hivatali helyiségben történik, a többletszolgáltatásért 22.000 Ft térítési díjat kell fizetnie a megrendelőnek eseményenként.*

*[[2]](#footnote-2)(2) Amennyiben az anyakönyvi esemény hivatali munkaidőben és hivatali helyiségen kívül történik a többletszolgáltatásért 25.000 Ft térítési díjat kell fizetnie a megrendelőnek eseményenként.*

*[[3]](#footnote-3)(3) Amennyiben az anyakönyvi esemény hivatali helyiségen és hivatali munkaidőn kívül történik, a többletszolgáltatásért 50.000 Ft térítési díjat kell fizetnie a megrendelőnek eseményenként.*

(4) A díjat Bonyhád Város Önkormányzatának költségvetési számlájára kell befizetni. Az erről szóló bizonylat másolatát az anyakönyvvezetői feladatokat ellátó köztisztviselőnek át kell adni.

(5) A befizetett díjat vissza kell fizetni, amennyiben az anyakönyvi esemény nem jön létre, illetve ha a jegyző az anyakönyvi esemény engedélyezésére vonatkozó határozatát visszavonja.

(6) A házasuló, illetve bejegyzett élettársi kapcsolatot létesítő személy közeli halállal fenyegető egészségi állapota, illetve élethelyzetében bekövetkezett, különös méltánylást igénylő esetben, a jegyző a térítési díjfizetési kötelezettség alól - jövedelemi viszonyokra tekintet nélkül - felmentést adhat.

1. **Az anyakönyvvezető díjazása**

*5. § [[4]](#footnote-4)(1) A hivatali munkaidőn kívül történő anyakönyvi esemény megtartásában közreműködő anyakönyvvezetői feladatokat ellátó köztisztviselőt – választása szerint – a kormánytisztviselők jogállásáról szóló 2011. évi CXCIX. törvényben (továbbiakban: Kttv.) meghatározott szabadidő vagy bruttó 18.000,-Ft összegű díj illeti meg.*

1. **Átmeneti és záró rendelkezések**

6.§ (1) A rendelet 2017. január 1-jén lép hatályba.

(2) E rendelet rendelkezéseit a hatályba lépését követően bejelentett házassági szándék, bejegyzett élettársi kapcsolat létesítésére irányuló szándék alapján indult eljárásokban kell alkalmazni.

(3) A Rendelet hatálybalépésével, hatályát veszti Bonyhád Város Önkormányzata a hivatali munkaidőn, valamint a hivatali helyiségen kívül történő házasságkötések, bejegyzett élettársi kapcsolatok engedélyezéséről, a többletszolgáltatásért fizetendő díjakról és a közreműködő anyakönyvvezetőt megillető díjakról szóló 14/2011. (VII. 1.) sz. önkormányzati rendelete.

Bonyhád, 2016. október 28.

Filóné Ferencz Ibolya Dr. Puskásné Dr. Szeghy Petra

polgármester jegyző

Kihirdetési záradék:  
Jelen rendelet kihirdetésének napja: 2016. október 28.

Dr. Puskásné Dr. Szegy Petra  
 jegyző

1. Módosította a10/2019.(VI.28) rendelet, hatályos 2019. július 1.,napjával. [↑](#footnote-ref-1)
2. Módosította a10/2019.(VI.28) rendelet, hatályos 2019. július 1.,napjával. [↑](#footnote-ref-2)
3. Módosította a10/2019.(VI.28) rendelet, hatályos 2019. július 1.,napjával. [↑](#footnote-ref-3)
4. Módosította a10/2019.(VI.28) rendelet, hatályos 2019. július 1.,napjával. [↑](#footnote-ref-4)